Mysteriet om X
Af: Lea Døssing

Jeg sad i mit skjulested under vandet. Jeg kedede mig. Sådan havde det været i flere uger nu. Jeg kunne snart ikke holde det ud længere. Måske skulle jeg opgive detektivarbejdet og bare være en lille genert pige på 11 år med rødt hår og usandsynligt mange krimier.  
 	Pludselig dukkede der noget op på M.S i den ene ende af rummet. M.S står for MysterieSøger. Et åndssvagt navn, hvis man spørger mig. I modsætning til mit navn. Jeg hedder Nina. Men tilbage til sagen. Der var altså endelig kommet noget nyt, der skulle opklares. Det var en efterlysning. Der stod:  

 	Efterlysning 
	Navn: Billy Bone  
	Alder: 15 år  
	Beskrivelse: Mørkebrunt hår, brungrønne øjne, 175 cm. høj og almindelig af bygning. Han er 		sidst set på DOKK1 den 5. juli 2021 kl. 11. Han var iklædt en blå hættetrøje og sorte shorts og 	 	bar på en rød, ældre kuffert. 
      Hvis du ved noget, kan du kontakte Billy Bones forældre på nummeret 40924644.


Altså var en dreng ved navn Billy Bone blevet væk. Jeg havde allerede en idé til, hvordan jeg skulle finde ud af mere. Jeg ville ringe til Billy Bones forældre for at få mere at vide. Det var et trick, jeg havde læst i en af mine krimier. Så jeg tog min telefon, der altid var indstillet sådan, at fremmede ikke kunne se mit nummer. Jeg begyndte at taste nummeret ind, men da jeg ringede, var der ikke nogen, der tog telefonen i den anden ende. Efter fem forsøg var jeg lige ved at give op. Jeg besluttede at prøve en sidste gang. 
	Duut, duut, duut. 
	“Hallo?” sagde en mandestemme. 
	Endelig. 
	“Goddag” sagde jeg med en dyb stemme og satte optageren til. “Er du Billy Bones far?” 
	“Øh...ja” svarede han. “Ringer du på grund af efterlysningen?” 
	“Ja, jeg er privatdetektiv, og jeg vil gerne vide mere om den forsvundne dreng Billy. Fortæl mig alt hvad du ved.” 
	Jeg gjorde mit bedste for at efterligne detektiverne fra de krimier, jeg havde læst for nylig. 	“Okay” sagde han med en lidt tvivlende stemme. “Billy sad for det meste og spillede computer, spiste chips og drak energidrik. Men en dag fik han et brev fra nogen ved navn X. Jeg hørte ham forresten også snakke med en eller anden der hed X, imens han spillede. Jeg tænker, at X nok bare er et eller andet kodenavn for en af hans venner… jeg ved ikke helt, om jeg vil fortælle dig mere.” 

Jeg begyndte at blive lidt irriteret på manden. Først tog han ikke telefonen, og så ville han ikke fortælle alt om sin søn. Men på den anden side vidste han jo faktisk ikke, om jeg havde gode eller onde hensigter. 
	“Fortæl bare videre, du kan stole på mig, hvis jeg kan stole på dig” Det var et citat, jeg havde læst i bogen “Detektiven ved verdens ende.”
	“Der gik lang tid, hvor han ikke kom tilbage, meget længere tid end der plejede at gå, når han var ude og købe chips og Monster-drik. Da jeg havde ringet til Billy omkring tyve gange, fik jeg en besked fra en af mine kollegaer. Han skrev, at han havde set Billy på DOKK1. Han havde en blå hættetrøje og en so…”
	 “Alt det der med hvad han havde på, har jeg hørt,” afbrød jeg ham. “Har du stadig brevet fra X?” 
	“Selvfølgelig har jeg det,” svarede han. 
 	“Læg det foran din dør. Hvad er din adresse?” spurgte jeg. 
	“Min adresse er Hasselhaven 7, og nu giver jeg dig ikke flere oplysninger om mit privatliv, farvel,” sagde han og lagde på. 

Jeg skyndte mig over til Hasselhaven 7. Jeg var ikke forklædt. Ingen ville mistænke en lille 11-årig pige for noget. 
	Jeg lod som om, at jeg tabte noget og bukkede mig ned for at samle brevet op. For alle andre så det ud som, at jeg bare samlede nogle nøgler eller sådan noget op. Billys far, der sad og så ud ad vinduet, reagerede overhovedet ikke. Jeg gik videre og lod som ingenting. Så løb jeg hen mod Letbanen. Den var lige ved at køre, men jeg nåede det alligevel. I Letbanen hang en efterlysning. Det var den med Billy Bone. Jeg tog et billede af den og tog brevet til Billy Bone fra X. Der stod, at Billy skulle komme hen på DOKK1 og tage en kuffert tilbage fra fjenden DMO. Men jeg anede ikke, hvem DMO var. Eller X for den sags skyld. 
	“DOKK1” sagde den mekaniske stemme. 
